《宋永兄见和春怀再赋仍约秉彝兄寻春西郊》
宋代·黄公度

朱毂常怀蹉跌忧，荜门长苦斗升谋。
此生幸不贫到骨，未死何妨酒入喉。
北里人随春渐老，西郊地与兴俱幽。
凭君更语广文叟，饭足还须醉始休。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。